## Mazón: “Labora ja ha començat a pagar les ajudes directes de 3.000 euros als autònoms sense treballadors afectats per la riuada”

*** Destaca “l’agilitat de Labora que, només un dia després que haja finalitzat el termini, ha començat a abonar les ajudes, incloses en el Pla Recuperem València”
* Recorda que “més de 13.000 autònoms sense treballadors rebran les ajudes” a les quals s’han destinat 90 milions
* Assenyala que es tracta “d’un baló d’oxigen” per a un dels col·lectius més perjudicats per les riuades**

**València.**

El President de la Generalitat, Carlos Mazón, ha anunciat que Labora, el Servici Valencià d’Ocupació i Formació, “ja ha començat a pagar les ajudes directes de 3.000 euros als autònoms sense treballadors afectats per la riuada”.

El cap del Consell ha destacat “l’agilitat de Labora que, només un dia després que haja finalitzat el termini, ha començat a abonar les ajudes, incloses en el Pla Recuperem València” impulsat pel Govern Valencià.

Així mateix ha recordat que “més de 13.000 sol·licituds d’autònoms sense treballadors rebran l’ajuda aprovada pel Consell”, i que està dotada amb 90 milions d’euros.

El president ha informat que l’ajuda de Labora l’han sol·licitada prop del 90 % dels autònoms sense treballadors dels municipis de la zona zero més afectats com Camporrobles, Beniparrell, Catarroja, Sedaví, Massanassa, Algemesí o Paiporta.

En este sentit ha assenyalat que “els autònoms són un dels col·lectius més perjudicats per la riuada esdevinguda en la província de València” i amb esta ajuda el Consell “els oferix un baló d’oxigen” perquè puguen, com més prompte millor, començar a “treballar amb normalitat”.

Els requisits per a poder accedir a estes ajudes, el termini de sol·licitud de les quals es va tancar el dilluns 16 de desembre, era ser persones autònomes donades d’alta com a treballador autònom en la Seguretat Social o en alguna mutualitat, que el lloc de treball que figura en l’IAE se situe en la zona del territori damnificat a conseqüència de la depressió aïllada en nivells alts i que no tingueren contractada cap persona treballadora per compte d’altri.

Així mateix, també s’han pogut beneficiar les persones treballadores autònomes que formen part de comunitats de béns o de qualsevol altra entitat sense personalitat jurídica.

Esta ajuda és compatible amb altres subvencions per a la mateixa finalitat procedents de qualsevol administració o ens públic o privat, nacional, de la Unió Europea o organisme internacional.

Cal recordar que la gestió s’ha realitzat sense burocràcia, de manera que hi ha hagut prou amb presentar un formulari de dades i una declaració responsable de complir els requisits.

Fecha: 18/12/2024